“ทองฟิวเจอร์” ร่วงใกล้หลุด 1,780 เหรียญ ดอลล์แข็ง-บอนด์ยีลด์พุ่งฉุดตลาด
“ทองฟิวเจอร์” ร่วงใกล้หลุด 1,780 เหรียญ ดอลล์แข็ง-บอนด์ยีลด์พุ่งฉุดตลาด โดย ณ เวลา 21.29 น.ตามเวลาไทย สัญญาทองคำตลาด COMEX ส่งมอบเดือนธ.ค. ปรับตัวลงสู่ระดับ 1,783.0 ดอลลาร์/ออนซ์
“ทองฟิวเจอร์” ร่วงใกล้หลุด 1,780 เหรียญ ดอลล์แข็งค่า-บอนด์ยีลด์พุ่งฉุดตลาด โดยสัญญาทองคำตลาด COMEX ส่งมอบเดือนธ.ค. ปรับตัวลงสู่ระดับ 1,783.0 ดอลลาร์/ออนซ์
17 ส.ค. 2565

ผู้สื่อข่าวรายงานว่า ราคาทองฟิวเจอร์ร่วงลงใกล้หลุด 1,780 ดอลลาร์ในวันนี้(17 ส.ค.65) โดยถูกกดดันจากการแข็งค่าของดอลลาร์ และการดีดตัวของอัตราผลตอบแทนพันธบัตรรัฐบาลสหรัฐ โดย ณ เวลา 21.29 น.ตามเวลาไทย สัญญาทองคำตลาด COMEX (Commodity Exchange) ส่งมอบเดือนธ.ค. ร่วงลง 6.70 ดอลลาร์ หรือ 0.37% สู่ระดับ 1,783.0 ดอลลาร์/ออนซ์
ทั้งนี้ ดอลลาร์ที่แข็งค่าขึ้นจะลดความน่าดึงดูดของทอง โดยทำให้สัญญาทองมีราคาแพงขึ้นสำหรับผู้ถือครองเงินสกุลอื่น ขณะที่การดีดตัวขึ้นของอัตราผลตอบแทนพันธบัตรรัฐบาลสหรัฐจะเพิ่มต้นทุนค่าเสียโอกาสในการถือครองทองคำ เนื่องจากทองคำเป็นสินทรัพย์ที่ไม่มีผลตอบแทนในรูปดอกเบี้ย
ขณะเดียวกัน นักลงทุนซื้อขายอย่างระมัดระวังก่อนที่ธนาคารกลางสหรัฐ (เฟด) จะเปิดเผยรายงานการประชุมประจำวันที่ 26-27 ก.ค.ในวันนี้ ซึ่งอาจบ่งชี้ทิศทางอัตราดอกเบี้ยในการประชุมเดือนก.ย. ขณะที่เจ้าหน้าที่เฟดหลายรายยังคงแสดงความเห็นหนุนการปรับขึ้นอัตราดอกเบี้ย แม้มีสัญญาณว่าเงินเฟ้อได้ชะลอตัวลง
นายชาร์ลส์ อีแวนส์ ประธานเฟด สาขาชิคาโก กล่าวว่า ดัชนีราคาผู้บริโภค (CPI) บ่งชี้ว่าเงินเฟ้อของสหรัฐได้ชะลอตัวลงในเดือนก.ค. และถือเป็นข้อมูลในเชิงบวกเป็นครั้งแรกนับตั้งแต่ที่เฟดเริ่มใช้นโยบายคุมเข้มทางการเงิน
อย่างไรก็ดี นายอีแวนส์ระบุว่า เงินเฟ้อยังคงอยู่ในระดับที่สูงอย่างยอมรับไม่ได้ และเฟดจำเป็นต้องปรับขึ้นอัตราดอกเบี้ยต่อไป
ด้านนางแมรี ดาลี ประธานเฟด สาขาซานฟรานซิสโก กล่าวว่า ยังเร็วเกินไปที่เฟดจะประกาศชัยชนะในการต่อสู้กับเงินเฟ้อ นอกจากนี้ นางดาลีไม่ตัดความเป็นไปได้ที่เฟดจะปรับขึ้นอัตราดอกเบี้ย 0.75% ติดต่อกันเป็นครั้งที่ 3 ในการประชุมเดือนก.ย.